Як па мне, дык выбар вельмі трапны: старое добрае кіно — заўжды выйгрышны варыянт. Рабочае адкрыццё “азёрнай кіназалы” адбылося 2 ліпеня. Дэманстравалася знакамітае “Каханне і галубы”. Нягледзячы на халадэчу і дождж, на беразе сабралася з парасонамі каля двух дзясяткаў гледачоў, якім надакучыў хатні камп’ютар. Пра ўсё гэта распавяла дырэктар Бераставіцкага цэнтра культуры Алена Місюля. Яна дадала яшчэ і тое, што цяпер вывучаецца мэтавая аўдыторыя кіназалы і найбольш аптымальны час рэтра-кінапаказаў. Нешта падобнае, але ў асобным памяшканні нейкай канторы, я бачыў у свой час на вуліцы Пакроўскай у Віцебску. Рэпертуар, як падаецца, таксама варта складаць, абапіраючыся на апытанні патэнцыйных гледачоў. Вось я, напрыклад, сто гадоў не бачыў мастацкі фільм “Луна-парк” Паўла Лунгіна з бліскучым Алегам Барысавым у галоўнай ролі.